title: 2019 m. vasario 21 d. Europos Komisijos Pirmininko sprendimas (ES) 2019/339 dėl bylas nagrinėjančio pareigūno funkcijų ir įgaliojimų atliekant tam tikrus prekybos tyrimus

text:
28.2.2019

                  LT

                  Europos Sąjungos oficialusis leidinys

                  L 60/20

         EUROPOS KOMISIJOS PIRMININKO SPRENDIMAS (ES) 2019/339
         2019 m. vasario 21 d.
         dėl bylas nagrinėjančio pareigūno funkcijų ir įgaliojimų atliekant tam tikrus prekybos tyrimus
         EUROPOS KOMISIJOS PIRMININKAS,
         atsižvelgdamas į Sutartį dėl Europos Sąjungos veikimo,
         atsižvelgdamas į Komisijos darbo tvarkos taisykles (1), ypač į jų 22 straipsnį,
         kadangi:

                     (1)

                     Europos Sąjungos pagrindinių teisių chartijos 41 straipsnyje nustatyta, kad kiekvienas asmuo turi teisę į tai, kad Sąjungos institucijos, įstaigos, organai ir agentūros jo reikalus tvarkytų nešališkai, teisingai ir per kiek įmanomai trumpesnį laiką. Tame straipsnyje nustatytos įvairios suinteresuotosioms šalims, dalyvaujančioms administracinėje procedūroje, kuri gali daryti poveikį jų interesams, taikomos procedūrinės teisės;

                     (2)

                     siekdama užtikrinti, kad suinteresuotųjų šalių procedūrinės teisės būtų įgyvendinamos veiksmingai ir kad prekybos tyrimai būtų atliekami nešališkai, teisingai ir per protingą laiką, 2007 m. Komisija įsteigė bylas nagrinėjančio pareigūno pareigybę. 2007–2012 m. vykdyti šias funkcijas buvo pavesta Prekybos generalinio direktorato pareigūnui, turinčiam patirties prekybos apsaugos priemonių srityje;

                     (3)

                     siekdamas sustiprinti bylas nagrinėjančio pareigūno vaidmenį ir padidinti prekybos tyrimų skaidrumą ir teisingumą, 2012 m. Komisijos pirmininkas priėmė Sprendimą 2012/199/ES (2). Tam, kad būtų atsižvelgta į įgytą patirtį, naujus teisinius pokyčius, be kita ko, susijusius su Europos Parlamento ir Tarybos reglamentuose (ES) 2016/1036 (3) ir (ES) 2016/1037 (4) esančiomis nuorodomis į bylas nagrinėjančio pareigūno vaidmenį, taip pat į didėjančius procedūrinius suvaržymus, tas sprendimas turėtų būti pakeistas;

                     (4)

                     bylas nagrinėjančio pareigūno funkcijos turėtų būti pavestos nepriklausomam asmeniui, turinčiam patirties prekybos tyrimų srityje. Bylas nagrinėjantį pareigūną turėtų skirti Komisija, laikydamasi Europos Sąjungos pareigūnų tarnybos nuostatuose ir kitų tarnautojų įdarbinimo sąlygose išdėstytų taisyklių. Remiantis šiomis taisyklėmis, gali būti svarstoma galimybė skirti kandidatus, kurie nėra Komisijos pareigūnai;

                     (5)

                     siekiant užtikrinti visišką bylas nagrinėjančio pareigūno nepriklausomumą, jis tik administraciniais tikslais turėtų būti priskirtas už prekybos politiką atsakingam Komisijos nariui;

                     (6)

                     pagrindinės bylas nagrinėjančio pareigūno funkcijos turėtų būti šios: konsultuoti už prekybos politiką atsakingą Komisijos narį ir už prekybos politiką atsakingą generalinį direktorių (toliau – generalinis direktorius), užtikrinti procedūrines teises, priimti sprendimus dėl prašymų leisti susipažinti su byla, priimti sprendimus dėl dokumentų konfidencialaus pobūdžio ir peržiūrėti už terminų pratęsimą atsakingų Komisijos tarnybų poziciją. Bylas nagrinėjantis pareigūnas turėtų stengtis užtikrinti, kad rengiant teisės aktų projektus arba pasiūlymus būtų tinkamai atsižvelgiama į visus reikšmingus faktus, neatsižvelgiant į tai, ar jie yra palankūs atitinkamoms šalims, ar ne;

                     (7)

                     bylas nagrinėjantis pareigūnas turėtų užtikrinti, kad suinteresuotosioms šalims būtų suteikta tokia galimybė procedūros metu pateikti faktus patvirtinančių įrodymų ir ginti savo interesus, kad savo teisę į gynybą jos galėtų įgyvendinti veiksmingiausiu būdu;

                     (8)

                     bylas nagrinėjančio pareigūno įsitraukimas į tyrimą turėtų būti toks, kad būtų galima atlikti bet kokius tolesnius veiksmus, atsižvelgiant į procedūros atlikimo terminus;

                     (9)

                     būtina nustatyti, kokiu būdu ir aplinkybėmis bylas nagrinėjantis pareigūnas gali įsitraukti į tyrimą, ir nustatyti su tokiu įsitraukimu į tyrimą susijusias posėdžių organizavimo, vedimo ir tolesnių veiksmų atlikimo taisykles;

                     (10)

                     tai, kad bylas nagrinėjantis pareigūnas turi įgaliojimus priimti sprendimą dėl galimybės susipažinti su byla, konfidencialumo ir terminų, prekybos tyrime dalyvaujančioms šalims turėtų suteikti papildomą procedūrinę garantiją, bet neturėtų kliudyti sklandžiai atlikti ir laiku užbaigti procedūros;

                     (11)

                     bylas nagrinėjančio pareigūno ataskaitos turėtų būti priemonė, užtikrinanti, kad apie pagrindinius bylas nagrinėjančio pareigūno nagrinėtus klausimus ir jo pateiktas rekomendacijas būtų pranešta sprendimus priimantiems subjektams, ir tokiu būdu suteikianti papildomą garantiją, kad bus paisoma šalių, kurioms daro poveikį prekybos tyrimas, teisių. Bylas nagrinėjančiam pareigūnui teikiant metines ataskaitas, apie jo pagrindinę veiklą taip pat turėtų būti informuojamos valstybės narės, Europos Parlamentas ir visuomenė;

                     (12)

                     tvarkydamas asmens duomenis, bylas nagrinėjantis pareigūnas turėtų laikytis Europos Parlamento ir Tarybos reglamento (ES) 2018/1725 (5);

                     (13)

                     šis sprendimas neturėtų daryti poveikio bendrosioms leidimo arba draudimo susipažinti su Komisijos dokumentais taisyklėms,

               PRIĖMĖ ŠĮ SPRENDIMĄ:

            1 straipsnis
            Bylas nagrinėjantis pareigūnas
            Įsteigiama speciali prekybos tyrimų bylas nagrinėjančio pareigūno pareigybė.
            Bylas nagrinėjančio pareigūno užduotis – užtikrinti, kad būtų veiksmingai įgyvendinamos toliau išvardytuose reglamentuose (toliau – pagrindiniai reglamentai) nustatytos suinteresuotųjų asmenų procedūrinės teisės ir kad prekybos tyrimai būtų atliekami nešališkai, teisingai ir per protingą laiką:

                        a)

                        Reglamentas (ES) 2016/1036, ypač jo 5 straipsnio 10 ir 11 dalys, 6 straipsnio 5–8 dalys, 8 straipsnio 3, 4 ir 9 dalys ir 18–21 straipsniai;

                        b)

                        Reglamentas (ES) 2016/1037, ypač jo 10 straipsnio 12 ir 13 dalys, 11 straipsnio 5–8 ir 10 dalys, 13 straipsnio 3, 4 ir 9 dalys ir 28–31 straipsniai;

                        c)

                        Europos Parlamento ir Tarybos reglamentas (ES) 2015/478 (6), ypač jo 5 ir 8 straipsniai;

                        d)

                        Europos Parlamento ir Tarybos reglamentas (ES) 2015/755 (7), ypač jo 3 ir 5 straipsniai;

                        e)

                        Europos Parlamento ir Tarybos reglamentas (ES) 2015/1843 (8), ypač jo 9 ir 10 straipsniai;

                        f)

                        Europos Parlamento ir Tarybos reglamentas (ES) 2016/1035 (9), ypač jo 5 straipsnio 12 ir 13 dalys, 6 straipsnio 5–8 dalys ir 12, 13 ir 14 straipsniai;

                        g)

                        Europos Parlamento ir Tarybos reglamentas (EB) Nr. 868/2004 (10), ypač jo 7 ir 8 straipsniai;

                        h)

                        Europos Parlamento ir Tarybos reglamentas (ES) Nr. 978/2012 (11), ypač jo 24 straipsnis, Komisijos deleguotasis reglamentas (ES) Nr. 155/2013 (12), ypač jo 6 straipsnis, ir Komisijos deleguotasis reglamentas (ES) Nr. 1083/2013 (13), ypač jo 5 straipsnis;

                        i)

                        Europos Parlamento ir Tarybos reglamentas (ES) 2015/476 (14), ypač jo 1 straipsnio 2 dalis ir 2 straipsnio 2 dalis.

            2 straipsnis
            Apibrėžtys
            Šiame sprendime vartojamų terminų apibrėžtys:
            a)   prekybos tyrimas– bet koks tyrimas ar administracinė procedūra, kurią Komisijos tarnybos atlieka pagal bet kurį iš pagrindinių reglamentų;
            b)   suinteresuotoji šalis– bet kuris asmuo, kurio interesams daro poveikį pagal pagrindinius reglamentus atliekamas prekybos tyrimas;
            c)   suinteresuotųjų šalių teisės– procedūrinės teisės ir kiekvieno asmens teisė į tai, kad atliekant prekybos tyrimą jo reikalai būtų tvarkomi nešališkai, teisingai ir per protingą laiką.

            3 straipsnis
            Skyrimas į pareigas, atšaukimas iš pareigų ir pavadavimas

               1.   Bylas nagrinėjantį pareigūną skiria Komisija, laikydamasi Europos Sąjungos pareigūnų tarnybos nuostatuose ir kitų tarnautojų įdarbinimo sąlygose išdėstytų taisyklių.

               2.   Bylas nagrinėjančio pareigūno paskyrimas skelbiamas Europos Sąjungos oficialiajame leidinyje. Dėl bylas nagrinėjančio pareigūno įgaliojimų sustabdymo, atšaukimo iš pareigų arba perkėlimo į kitas pareigas Komisija priima motyvuotą sprendimą. Tas sprendimas skelbiamas Oficialiajame leidinyje.

               3.   Bylas nagrinėjantis pareigūnas administraciniais tikslais priskiriamas už prekybos politiką atsakingam Komisijos nariui.

               4.   Tais atvejais, kai bylas nagrinėjantis pareigūnas atitinkamoje byloje negali vykdyti funkcijų, už prekybos politiką atsakingas Komisijos narys, jei įmanoma, pasikonsultavęs su bylas nagrinėjančiu pareigūnu, jo funkcijoms vykdyti kiekvienu atskiru atveju paskiria pareigūną, kuris nedalyvauja atitinkamoje byloje ir turi pakankamai patirties prekybos tyrimų srityje.

               5.   4 dalis taikoma tais atvejais, kai bylas nagrinėjantis pareigūnas įtaria, kad jam vykdant funkcijas kils arba galės kilti interesų konfliktas, ir laikydamasis tinkamos tvarkos už prekybos politiką atsakingam Komisijos nariui pateikia prašymą konkrečioje byloje atleisti jį nuo funkcijų vykdymo.

               6.   Tais atvejais, kai bylas nagrinėjantis pareigūnas negali vykdyti funkcijų ilgiau nei atitinkamos bylos nagrinėjimo laikas arba nustoja vykdyti bylas nagrinėjančio pareigūno funkcijas, už prekybos politiką atsakingas Komisijos narys paskiria pareigūną, kuris turi patirties prekybos tyrimų srityje, bylas nagrinėjančio pareigūno funkcijoms ad interim vykdyti tol, kol bylas nagrinėjantis pareigūnas vėl galės eiti savo pareigas arba Komisija nuspręs paskirti naują bylas nagrinėjantį pareigūną.

            4 straipsnis
            Bylas nagrinėjančio pareigūno įsitraukimo į tyrimą principai

               1.   Bylas nagrinėjantis pareigūnas savo funkcijas vykdo pagal 2–11 dalis.

               2.   Vykdydamas savo užduotis bylas nagrinėjantis pareigūnas veikia savarankiškai ir nesivadovauja kitų asmenų nurodymais.

               3.   Bylas nagrinėjančiam pareigūnui privalomos Tarnybos nuostatų taisyklės, draudžiančios be leidimo atskleisti informaciją, gautą einant pareigas, ir jam ta pareiga toliau taikoma ir pasibaigus tarnybai.

               4.   Bylas nagrinėjantis pareigūnas atsižvelgia į tai, kad pagal Sąjungos teisę ir atitinkamą Europos Sąjungos Teisingumo Teismo praktiką reikia veiksmingai taikyti pagrindinius reglamentus.

               5.   Bylas nagrinėjantis pareigūnas turi teisę bet kuriuo procedūros etapu be apribojimų ir be reikalo nedelsdamas susipažinti su visais prekybos tyrimo bylos dokumentais.

               6.   Bylas nagrinėjantis pareigūnas priima 12–16 straipsniuose nustatytus sprendimus ir gali teikti rekomendacijas už tyrimą atsakingoms Komisijos tarnyboms dėl bet kokio klausimo, susijusio su suinteresuotųjų šalių, paprašiusių jį įsitraukti į tyrimą, teisėmis. Bylas nagrinėjantis pareigūnas stengiasi užtikrinti, kad rengiant teisės aktų projektus arba pasiūlymus Komisijai būtų tinkamai atsižvelgiama į visus reikšmingus faktus, neatsižvelgiant į tai, ar jie yra palankūs atitinkamoms šalims, ar ne.

               7.   Atsakingasis direktorius arba jo atstovas nuolat informuoja bylas nagrinėjantį pareigūną apie visų procedūrų, į kurias įsitraukė bylas nagrinėjantis pareigūnas, eigą iki galutinio teisės akto priėmimo.

               8.   Kad būtų galima įvertinti bet kokį galimą poveikį suinteresuotųjų šalių teisėms, bylas nagrinėjantis pareigūnas nedelsiant informuojamas apie visus esminius Komisijos pozicijos pakeitimus prekybos tyrimo galutinių priemonių taikymo etape.

               9.   Bylas nagrinėjantis pareigūnas konsultuoja už prekybos politiką atsakingą Komisijos narį ir atitinkamais atvejais generalinį direktorių dėl tolesnių su jo rekomendacijomis susijusių veiksmų ir prireikus dėl galimų teisių gynimo priemonių.

               10.   Atsakingasis direktorius konsultuojasi su bylas nagrinėjančiu pareigūnu dėl bet kokių su procedūriniais ir materialiniais klausimais susijusios politikos pakeitimų arba atnaujinimų, kurie daro poveikį suinteresuotųjų šalių teisėms, arba dėl bet kokio kito klausimo, susijusio su prekybos tyrimu.

               11.   Bylas nagrinėjantis pareigūnas už prekybos politiką atsakingam Komisijos nariui ir prireikus generaliniam direktoriui gali pateikti pastabų ir rekomendacijų dėl bet kokio klausimo, susijusio su prekybos tyrimu.

            5 straipsnis
            Bylas nagrinėjančio pareigūno įsitraukimas į tyrimą

               1.   Suinteresuotosios šalys gali prašyti bylas nagrinėjančio pareigūno įsitraukti į prekybos tyrimą. Prašymas paduodamas likus pakankamai laiko, atsižvelgiant į procedūros atlikimo terminus. Suinteresuotosios šalys bylas nagrinėjančio pareigūno įsitraukti į tyrimą paprašo praėjus kuo mažiau laiko nuo įvykio, kuris pagrindžia tokio įsitraukimo į tyrimą poreikį.

               2.   Bylas nagrinėjantis pareigūnas taip pat gali įsitraukti į tyrimą už prekybos politiką atsakingo Komisijos nario, generalinio direktoriaus, už prekybos tyrimą atsakingo direktoriaus ar jo atstovo arba kitos tarnybos, su kuria konsultuojamasi dėl prekybos tyrimo, direktoriaus prašymu.

               3.   Bet koks prašymas bylas nagrinėjančiam pareigūnui įsitraukti į tyrimą pateikiamas raštu ir jame nurodomos problemos, apie kurias turi būti pranešta bylas nagrinėjančiam pareigūnui, įskaitant paaiškinimus dėl to, koks poveikis daromas pareiškėjo teisei į gynybą.

               4.   Prie bet kokio Komisijos galutinio teisės akto arba pasiūlymo pridedamas bylas nagrinėjančio pareigūno pareiškimas, kuriame nurodoma, ar jis įsitraukė į atitinkamą tyrimą, ir įsitraukimo į tyrimą pobūdis.

               5.   Kompetentingos Komisijos tarnybos pateikia bylas nagrinėjančiam pareigūnui pagal Komisijos darbo tvarkos taisyklių 23 straipsnio 3 dalį pradėtų konsultacijų dokumentų kopijas.

            6 straipsnis
            Posėdžiai

               1.   Gavęs prašymą arba pagrindiniuose reglamentuose nurodytais atvejais bylas nagrinėjantis pareigūnas gali surengti ir vesti posėdžius su individualia suinteresuotąja šalimi arba suinteresuotųjų šalių, kurių interesai panašūs, grupe ir už tyrimą atsakingomis Komisijos tarnybomis. Bylas nagrinėjantis pareigūnas taip pat gali surengti ir vesti posėdžius su suinteresuotosiomis šalimis, kurių interesai skirtingi.

               2.   Gavęs prašymą surengti posėdį, bylas nagrinėjantis pareigūnas įvertina nurodytas problemas ir nusprendžia, ar posėdį surengti tikslinga. Posėdyje gali būti nagrinėjamas bet koks klausimas, kuris kyla bet kuriuo prekybos tyrimo momentu ir galėtų turėti poveikio suinteresuotųjų šalių teisėms.

               3.   Posėdžiai paprastai rengiami tik tais atvejais, jei problemų negali išspręsti Komisijos tarnybos.

               4.   Tais atvejais, kai prašymas surengti posėdį pateikiamas nesilaikant atitinkamų procedūros atlikimo terminų, bylas nagrinėjantis pareigūnas, deramai atsižvelgdamas į gero administravimo ir tyrimo baigimo laiku interesus, išnagrinėja tokių pavėluotai pateiktų prašymų priežastis, nurodytų klausimų pobūdį ir jų poveikį teisei į gynybą.

               5.   Posėdžio tikslas – užtikrinti, kad Komisijos tarnybos paisytų šalių teisės į gynybą. Bylas nagrinėjantis pareigūnas iš esmės nepriima ir nevertina įrodymų, kurie nebuvo pateikti Komisijos tarnyboms procedūros metu.

               6.   Fiziniai arba juridiniai asmenys, pakviesti dalyvauti bylas nagrinėjančio pareigūno posėdyje, jame dalyvauja asmeniškai arba jiems atstovauja tinkamai įgaliotas darbuotojas, paskirtas atstovu, arba teisinis atstovas. Bylas nagrinėjančio pareigūno sutikimu jiems gali padėti patarėjas teisės klausimais arba kitas kvalifikuotas asmuo, kuris nėra jų darbuotojas.

               7.   Šis straipsnis nedaro poveikio teisei surengti posėdį pagal pagrindinius reglamentus su už tyrimą atsakingomis Komisijos tarnybomis.

            7 straipsnis
            Posėdžiai su individualiomis suinteresuotosiomis šalimis arba suinteresuotųjų šalių, kurių interesai panašūs, grupe ir už tyrimą atsakingomis Komisijos tarnybomis

               1.   Suinteresuotosios šalies arba suinteresuotųjų šalių, kurių interesai panašūs, grupės prašymu bylas nagrinėjantis pareigūnas gali surengti ir vesti posėdį su individualia suinteresuotąja šalimi arba suinteresuotųjų šalių, kurių interesai panašūs, grupe ir už tyrimą atsakingomis Komisijos tarnybomis.

               2.   Individuali suinteresuotoji šalis gali prašyti bylas nagrinėjančio pareigūno surengti posėdį konkrečiu klausimu su suinteresuotųjų šalių, kurių interesai panašūs, grupe ir už tyrimą atsakingomis Komisijos tarnybomis. Posėdis surengiamas, jei jame dalyvauti sutinka bent viena iš kitų individualių suinteresuotųjų šalių, kurių interesai panašūs.

            8 straipsnis
            Posėdžiai su suinteresuotosiomis šalimis, kurių interesai skirtingi

               1.   Bylas nagrinėjantis pareigūnas gali surengti ir vadovauti posėdžiui su suinteresuotosiomis šalimis, kurių interesai skirtingi, kad jos galėtų pareikšti priešingas nuomones ir atsikirtimus.

               2.   Posėdis su suinteresuotosiomis šalimis, kurių interesai skirtingi, gali būti surengtas kiekvienoje prekybos tyrimo byloje po to, kai bylas nagrinėjantis pareigūnas išklauso už tyrimą atsakingų Komisijos tarnybų nuomonę.

               3.   Individuali suinteresuotoji šalis gali prašyti surengti posėdį konkrečiu klausimu su suinteresuotosiomis šalimis, kurių interesai skirtingi. Posėdis gali būti surengtas, jei jame dalyvauti sutinka bent viena iš kitų individualių suinteresuotųjų šalių, kurių interesai skirtingi.

               4.   Posėdyje stebėtojų teisėmis dalyvauja už tyrimą atsakingos Komisijos tarnybos.

               5.   Bet kuriame posėdyje su suinteresuotosiomis šalimis, kurių interesai skirtingi, stebėtojų teisėmis gali dalyvauti kompetentingi valstybių narių atstovai.

            9 straipsnis
            Pasirengimas posėdžiui

               1.   Bylas nagrinėjantis pareigūnas, išklausęs atsakingojo direktoriaus arba jo atstovo nuomonę, nustato posėdžio datą, trukmę ir vietą. Tais atvejais, kai suinteresuotosios šalys arba Komisijos tarnybos prašo atidėti posėdį, bylas nagrinėjantis pareigūnas priima sprendimą dėl to, ar atidėti posėdį, ar ne.

               2.   Atitinkamais atvejais bylas nagrinėjantis pareigūnas gali surengti parengiamąjį posėdį su suinteresuotosiomis šalimis arba už tyrimą atsakingomis Komisijos tarnybomis ir kitomis tarnybomis, kad nustatytų ir kiek įmanoma patikslintų visus fakto ar teisės klausimus, kuriuos reikės nagrinėti posėdyje. Bylas nagrinėjantis pareigūnas gali prašyti posėdžio dalyvių pateikti bet kokią informaciją, kuri būtina pasirengti posėdžiui.

               3.   Bylas nagrinėjantis pareigūnas parengia kiekvieno posėdžio darbotvarkę. Darbotvarkė iki posėdžio pateikiama visiems posėdžio dalyviams.

               4.   Per protingą laiką nuo tada, kai pasibaigė pastabų dėl atskleistų faktų pateikimo terminas, ir ne vėliau kaip iki posėdžio su šalimis bylas nagrinėjantis pareigūnas gali paprašyti posėdžio dalyvių pateikti klausimų dėl kitų suinteresuotųjų asmenų pateiktos informacijos.

               5.   Bylas nagrinėjantis pareigūnas, išklausęs atsakingojo direktoriaus arba jo atstovo nuomonę, gali šalims, pakviestoms dalyvauti posėdyje, iš anksto pateikti klausimų, dėl kurių jų prašoma pateikti savo pastabas, sąrašą.

               6.   Bylas nagrinėjantis pareigūnas gali paprašyti iš anksto raštu išdėstyti pareiškimų, kuriuos posėdžio dalyviai ketina pareikšti per posėdį, esmę.

               7.   Bylas nagrinėjantis pareigūnas dalyvauti jo rengiamame posėdyje pakviečia už prekybos politiką atsakingo Komisijos nario darbuotojus ir Teisės tarnybą. Bylas nagrinėjantis pareigūnas dalyvauti tame posėdyje gali pakviesti kitas Komisijos tarnybas.

               8.   Bylas nagrinėjantis pareigūnas dalyvauti tame posėdyje gali pakviesti išorės ekspertus. Suinteresuotosios šalys ir Komisijos tarnybos gali prašyti bylas nagrinėjančio pareigūno leisti posėdyje dalyvauti išorės ekspertams. Sprendimą dėl tokių prašymų priima bylas nagrinėjantis pareigūnas. Dalyvauti posėdyje pakviesti išorės ekspertai turi pasirašyti susitarimą dėl konfidencialumo.

               9.   Išorės ekspertų gali būti paprašyta pateikti bet kokią atitinkamą analizę, ataskaitas ar leidinius. Jie pridedami prie bylos; su jais gali susipažinti suinteresuotosios šalys ir, kai įmanoma, iki posėdžio jie pateikiami visiems dalyviams.

            10 straipsnis
            Posėdžio vedimas

               1.   Už posėdžio vedimą atsako bylas nagrinėjantis pareigūnas. Bylas nagrinėjantis pareigūnas užtikrina, kad posėdis būtų teisingas ir nešališkas.

               2.   Posėdžiai nėra vieši. Bylas nagrinėjantis pareigūnas nusprendžia, kuriuos asmenis reikia išklausyti suinteresuotosios šalies vardu ir ar atitinkami asmenys turi būti išklausyti atskirai, ar dalyvaujant kitiems asmenims, pakviestiems dalyvauti posėdyje. Pastaruoju atveju turi būti atsižvelgiama į teisėtą suinteresuotųjų šalių interesą apsaugoti savo verslo paslaptis ir kitą konfidencialią informaciją.

               3.   Bylas nagrinėjantis pareigūnas gali leisti dalyviams per posėdį užduoti klausimų ir į juos atsakyti.

               4.   Jei bylas nagrinėjantis pareigūnas leido posėdyje dalyvauti išorės ekspertams, tiems ekspertams suteikiama galimybė pareikšti savo nuomonę ir atsakyti į kitų posėdžio dalyvių klausimus.

               5.   Atsižvelgdamas į būtinybę užtikrinti suinteresuotųjų šalių teisę būti išklausytoms, bylas nagrinėjantis pareigūnas, išklausęs atsakingojo direktoriaus arba jo atstovo nuomonę, atitinkamais atvejais po posėdžio gali suteikti galimybę suinteresuotosioms šalims raštu pateikti papildomų pastabų. Bylas nagrinėjantis pareigūnas nustato terminą, iki kurio tokios pastabos turi būti pateiktos. Bylas nagrinėjantis pareigūnas gali nuspręsti neatsižvelgti į raštu pateiktas pastabas, gautas pasibaigus tam terminui.

            11 straipsnis
            Tolesni veiksmai po posėdžio

               1.   Tais atvejais, kai rengiamas posėdis su suinteresuotosiomis šalimis, kurių interesai skirtingi, bylas nagrinėjantis pareigūnas parengia posėdžio protokolą arba informatyvią santrauką ir juos pateikia visiems posėdžio dalyviams. Protokolas arba informatyvi santrauka pridedami prie bylos, kad suinteresuotosios šalys galėtų su jais susipažinti.
               Tais atvejais, kai rengiamas posėdis su individualiomis suinteresuotosiomis šalimis arba suinteresuotųjų šalių, kurių interesai panašūs, grupe ir Komisijos tarnybomis, bylas nagrinėjantis pareigūnas parengia posėdžio protokolą arba informatyvią santrauką ir juos pateikia visiems posėdžio dalyviams. Tie dalyviai gali pateikti motyvuotą prašymą tam tikrą protokole arba santraukoje pateiktą informaciją laikyti konfidencialia. Bylas nagrinėjantis pareigūnas sprendimą dėl šio prašymo priima išklausęs už tyrimą atsakingų Komisijos tarnybų ir atitinkamais atvejais kitų tarnybų nuomonę. Nekonfidencialus posėdžio protokolo arba santraukos tekstas pridedamas prie bylos, kad suinteresuotosios šalys galėtų su juo susipažinti.

               2.   Vadovaudamasis 4 straipsnio 5 dalimi, bylas nagrinėjantis pareigūnas gali teikti rekomendacijas už tyrimą atsakingoms Komisijos tarnyboms. Už tyrimą atsakingos Komisijos tarnybos per protingą laiką iki galutinio teisės akto priėmimo praneša bylas nagrinėjančiam pareigūnui, ar ir kaip atsižvelgė į tas rekomendacijas, ir jam pateikia teisės akto projekto kopiją.

               3.   Bylas nagrinėjantis pareigūnas nedelsdamas informuoja už prekybos politiką atsakingą Komisijos narį apie posėdį su individualiomis šalimis arba suinteresuotųjų asmenų, kurių interesai panašūs, grupe 18 straipsnyje nustatyta tvarka. Jei reikia konkrečioje byloje, bylas nagrinėjantis pareigūnas už prekybos politiką atsakingam Komisijos nariui arba generaliniam direktoriui nedelsdamas pateikia rekomendaciją.

               4.   Bylas nagrinėjančio pareigūno rekomendacijos, pateiktos už tyrimą atsakingoms Komisijos tarnyboms, ir ataskaitos ir pastabos, pateiktos už prekybos politiką atsakingam Komisijos nariui ir generaliniam direktoriui, paprastai laikomos konfidencialiais vidaus dokumentais.
               Tačiau vadovaudamasis skaidrumo ir gero administravimo interesais bylas nagrinėjantis pareigūnas nusprendžia, kurie jo parengti dokumentai turi būti pridėti prie bylos, kad šalys galėtų juos peržiūrėti.

            12 straipsnis
            Galimybė susipažinti su byla

               1.   Suinteresuotasis asmuo gali prašyti bylas nagrinėjančio pareigūno peržiūrėti už tyrimą atsakingų Komisijos tarnybų atsisakymą per protingą laiką suteikti tai šaliai galimybę susipažinti su byla, su kuria galima susipažinti, arba su konkrečiu Komisijos turimu dokumentu. Bylas nagrinėjantis pareigūnas išnagrinėja prašymą ir priima sprendimą, ar leisti iš dalies ar visa apimtimi susipažinti su byla arba prašomu dokumentu, ar prašymą atmesti.

               2.   Bylas nagrinėjantis pareigūnas nustato terminą, per kurį už tyrimą atsakingos Komisijos tarnybos turi suteikti minėtą galimybę.

            13 straipsnis
            Konfidencialumas

               1.   Bylas nagrinėjantis pareigūnas laikosi bendrųjų informacijos, kurią administracinės procedūros tikslais suinteresuotosios šalys pateikė Komisijai, konfidencialumo taisyklių.

               2.   Bylas nagrinėjantis pareigūnas nagrinėja suinteresuotųjų šalių arba už tyrimą atsakingų Komisijos tarnybų prašymus dėl už tyrimą atsakingų Komisijos tarnybų turimų dokumentų konfidencialumo. Bylas nagrinėjantis pareigūnas priima sprendimą dėl tų prašymų paisydamas tiek suinteresuotųjų šalių teisės į gynybą, tiek konfidencialumo taisyklių.

            14 straipsnis
            Nekonfidenciali konfidencialios informacijos santrauka

               1.   Suinteresuotoji šalis gali prašyti bylas nagrinėjančio pareigūno peržiūrėti už tyrimą atsakingų Komisijos tarnybų vertinimą dėl to, ar per tyrimą pateikta nekonfidenciali konfidencialios informacijos santrauka yra pakankamai išsami, kad būtų galima tinkamai suprasti informacijos, kuri pateikta kaip konfidenciali informacija, esmę.

               2.   Jei už tyrimą atsakingos Komisijos tarnybos ketina neatsižvelgti į dokumentą ar informaciją, kurios informatyvią nekonfidencialią santrauką suinteresuotoji šalis atsisakė pateikti, ta suinteresuotoji šalis gali prašyti bylas nagrinėjančio pareigūno priimti sprendimą šiuo klausimu.

               3.   Bylas nagrinėjantis pareigūnas nagrinėja prašymus. Jei nekonfidenciali santrauka nėra pakankamai išsami, bylas nagrinėjantis pareigūnas santrauką pateikusiai suinteresuotajai šaliai suteikia galimybę pateikti pastabų ir per protingą laiką santrauką pagerinti.

               4.   Jei konfidencialią informaciją pateikusios suinteresuotosios šalies pateikta santrauka turi trūkumų arba šalis nurodo nepriimtinus motyvus arba nesiima veiksmų, bylas nagrinėjantis pareigūnas priima sprendimą, ar atsižvelgti į konfidencialią informaciją, kurios informatyvi nekonfidenciali santrauka nebuvo pateikta pagal atitinkamas pagrindinių reglamentų nuostatas, ar į ją neatsižvelgti.

            15 straipsnis
            Galimybė susipažinti su konfidencialia informacija, kurios santraukos pateikti nereikia
            Suinteresuotosios šalies prašymu bylas nagrinėjantis pareigūnas gali nagrinėti konfidencialią informaciją, kurios santraukos pateikti nereikia, dėl kurios pateiktas prašymas laikyti ją konfidencialia ir su kuria ta šalis neturi galimybės susipažinti, kad patikrintų, kaip už tyrimą atsakingos Komisijos tarnybos naudojo tą informaciją.
            Bylas nagrinėjantis pareigūnas informuoja prašymą pateikusią suinteresuotąją šalį apie tai, ar:

                        a)

                        informacija, su kuria ta šalis negali susipažinti, yra reikšminga tos šalies gynybai;

                        b)

                        atitinkamais atvejais už tyrimą atsakingos tarnybos, nurodydamos faktus ir aplinkybes, kuriais grindė savo išvadas, tinkamai perteikė tą informaciją.

            16 straipsnis
            Terminų pratęsimas

               1.   Bet kuri suinteresuotoji šalis prašymą pratęsti ar atidėti klausimyno užpildymo, papildomos informacijos pateikimo, patikrinimų vietoje arba pastabų dėl atskleistų nustatytų faktų pateikimo terminus pirmiausia pateikia už tyrimą atsakingoms Komisijos tarnyboms. Tokie prašymai pateikiami likus pakankamai laiko iki pirminio termino pabaigos.
               Tais atvejais, kai toks prašymas atmetamas arba kai suinteresuotoji šalis mano, kad pratęstas terminas yra per trumpas, ji gali iki pirminio termino pabaigos bylas nagrinėjančiam pareigūnui pateikti motyvuotą prašymą peržiūrėti šį klausimą. Prašymas bylas nagrinėjančiam pareigūnui pateikiamas tiesiogiai.
               Išklausęs atsakingojo direktoriaus arba jo atstovo nuomonę, bylas nagrinėjantis pareigūnas gali pratęsti terminą arba prašymą atmesti.
               Bylas nagrinėjantis pareigūnas priima sprendimą deramai atsižvelgdamas į konkrečias su atitinkamu prašymu susijusias aplinkybes ir procedūros atlikimo terminą.

               2.   Komisijos tarnybos nesiima veiksmų bylas nagrinėjančiam pareigūnui perduotu nagrinėti klausimu tol, kol bylas nagrinėjantis pareigūnas nepriims sprendimo.

            17 straipsnis
            Dalyvavimas komitetų posėdžiuose
            Bylas nagrinėjantis pareigūnas gali dalyvauti atitinkamuose komitetų posėdžiuose. Atitinkamais atvejais bylas nagrinėjantis pareigūnas gali atsakyti į valstybių narių klausimus, jei tie klausimai yra susiję su jo įsitraukimo į procedūrą pobūdžiu.

            18 straipsnis
            Bylas nagrinėjančio pareigūno ataskaitos

               1.   Kiekvienų metų pabaigoje bylas nagrinėjantis pareigūnas parengia metinę ataskaitą. Metinėje ataskaitoje pateikiama informacija apie bylas nagrinėjančio pareigūno įsitraukimo į tyrimą atvejus, jo priimtus sprendimus bei pateiktas rekomendacijas ir rekomendacijos, kaip pagerinti prekybos tyrimus. Ataskaita pateikiama už prekybos politiką atsakingam Komisijos nariui. Ataskaitos kopija pateikiama generaliniam direktoriui ir atitinkamam (-iems) direktoriui (-iams).

               2.   Metinės ataskaitos santrauka pateikiama Europos Parlamentui bei valstybėms narėms ir skelbiama bylas nagrinėjančio pareigūno interneto svetainėje.

               3.   Be 1 dalyje nurodytos metinės ataskaitos, prireikus bylas nagrinėjantis pareigūnas už prekybos politiką atsakingam Komisijos nariui pateikia savo veiklos ir ją vykdant kilusių problemų ad hoc santrauką. Ta informacija apima pagrindinius politikos klausimus, bylas nagrinėjančio pareigūno priimtus sprendimus bei pateiktas rekomendacijas ir tai, kaip į tas rekomendacijas atsižvelgė už tyrimą atsakingos Komisijos tarnybos. Tos informacijos kopija pateikiama generaliniam direktoriui.

               4.   Bylas nagrinėjantis pareigūnas praneša apie visus posėdžius su suinteresuotosiomis šalimis, kurių interesai skiriasi, ir už prekybą atsakingam Komisijos nariui ir generaliniam direktoriui gali pranešti apie visas kitas problemas, kurių kilo atliekant prekybos tyrimą arba kurios kitaip yra reikšmingos veiksmingam Sąjungos teisės taikymui atliekant prekybos tyrimus.

               5.   Galutinė bylas nagrinėjančio pareigūno posėdžių su šalimis, kurių interesai skirtingi, ataskaita pateikiama už prekybos politiką atsakingam Komisijos nariui, generaliniam direktoriui ir atitinkamam direktoriui. Ji pateikiama valstybių narių kompetentingiems atstovams ir suinteresuotosioms šalims.

            19 straipsnis
            Pereinamojo laikotarpio nuostatos
            Šis sprendimas taikomas procedūroms, kurios pradėtos ne anksčiau kaip šio sprendimo įsigaliojimo dieną, ir procedūroms, kurios jau buvo pradėtos iki tos dienos.
            Taikant šį sprendimą, procedūriniai veiksmai, atlikti iki šio sprendimo įsigaliojimo dienos, galioja toliau.

            20 straipsnis
            Sprendimo 2012/199/ES panaikinimas
            Sprendimas 2012/199/ES panaikinamas.

            21 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. vasario 21 d.

                  Komisijos vardu

                  Pirmininkas

               Jean-Claude JUNCKER

            (1)  OL L 308, 2000 12 8, p. 26.

            (2)  2012 m. vasario 29 d. Europos Komisijos Pirmininko sprendimas 2012/199/ES dėl bylas nagrinėjančio pareigūno funkcijų ir įgaliojimų atliekant tam tikrus prekybos tyrimus (OL L 107, 2012 4 19, p. 5).

            (3)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

            (4)  2016 m. birželio 8 d. Europos Parlamento ir Tarybos reglamentas (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (OL L 176, 2016 6 30, p. 55).

            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (6)  2015 m. kovo 11 d. Europos Parlamento ir Tarybos reglamentas (ES) 2015/478 dėl bendrų importo taisyklių (OL L 83, 2015 3 27, p. 16).

            (7)  2015 m. balandžio 29 d. Europos Parlamento ir Tarybos reglamentas (ES) 2015/755 dėl bendrų importo iš tam tikrų trečiųjų šalių taisyklių (OL L 123, 2015 5 19, p. 33).

            (8)  2015 m. spalio 6 d. Europos Parlamento ir Tarybos reglamentas (ES) 2015/1843, kuriuo nustatomos Sąjungos procedūros bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Sąjungos teisių įgyvendinimą (OL L 272, 2015 10 16, p. 1).

            (9)  2016 m. birželio 8 d. Europos Parlamento ir Tarybos reglamentas (ES) 2016/1035 dėl apsaugos nuo žalingo laivų įkainojimo (OL L 176, 2016 6 30, p. 1).

            (10)  2004 m. balandžio 21 d. Europos Parlamento ir Tarybos reglamentas (EB) Nr. 868/2004 dėl apsaugos nuo subsidijavimo ir nesąžiningos kainų nustatymo veiklos, darančių žalą Bendrijos oro vežėjams, teikiantiems oro susisiekimo paslaugas iš šalių, kurios nėra Europos bendrijos narės (OL L 162, 2004 4 30, p. 1).

            (11)  2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1).

            (12)  2012 m. gruodžio 18 d. Komisijos deleguotasis reglamentas (ES) Nr. 155/2013, kuriuo nustatoma leidimo taikyti specialią darnaus vystymosi ir gero valdymo skatinamąją priemonę pagal Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, procedūra (OL L 48, 2013 2 21, p. 5).

            (13)  2013 m. rugpjūčio 28 d. Komisijos deleguotasis reglamentas (ES) Nr. 1083/2013, kuriuo nustatomos taisyklės, susijusios su laikino muitų tarifų lengvatų atšaukimo ir bendrųjų apsaugos priemonių priėmimo procedūra pagal Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema (OL L 293, 2013 11 5, p. 16).

            (14)  2015 m. kovo 11 d. Europos Parlamento ir Tarybos reglamentas (ES) 2015/476 dėl priemonių, kurių gali imtis Sąjunga remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais (OL L 83, 2015 3 27, p. 6).


title: 2019 m. kovo 6 d. Valstybių narių vyriausybių atstovų sprendimas (ES, Euratomas) 2019/382, kuriuo skiriamas Bendrojo Teismo teisėjas

text:
11.3.2019

                  LT

                  Europos Sąjungos oficialusis leidinys

                  L 69/50

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2019/382
         2019 m. kovo 6 d.
         kuriuo skiriamas Bendrojo Teismo teisėjas
         EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
         atsižvelgdami į Europos Sąjungos sutartį, ypač į jos 19 straipsnį,
         atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
         atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
         kadangi:

                     (1)

                     pagal Protokolo Nr. 3 dėl Europos Sąjungos Teisingumo Teismo statuto 7 straipsnį ir atsižvelgiant į Peter George XUEREB paskyrimą Teisingumo Teismo teisėju, likusiam Peter George XUEREB kadencijos laikui iki 2019 m. rugpjūčio 31 d. turėtų būti paskirtas Bendrojo Teismo teisėjas;

                     (2)

                     šioms pareigoms eiti buvo pasiūlyta Ramona FRENDO kandidatūra;

                     (3)

                     Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Ramona FRENDO tinkamumo eiti Bendrojo Teismo teisėjos pareigas,

               PRIĖMĖ ŠĮ SPRENDIMĄ:

            1 straipsnis
            Ramona FRENDO skiriama Bendrojo Teismo teisėja laikotarpiui nuo šio sprendimo įsigaliojimo dienos iki 2019 m. rugpjūčio 31 d.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. kovo 6 d.

                  Pirmininkė

               L. ODOBESCU


title: Teisingumo Teismo sprendimas 2019 m. vasario 12 d. dėl oficialiųjų švenčių ir Teismo atostogų

text:
18.3.2019

                  LT

                  Europos Sąjungos oficialusis leidinys

                  C 103/2

         TEISINGUMO TEISMO SPRENDIMAS
         2019 m. vasario 12 d.
         dėl oficialiųjų švenčių ir Teismo atostogų
         (2019/C 103/02)
         TEISINGUMO TEISMAS
         atsižvelgdamas į Procedūros reglamento 24 straipsnio 2, 4 ir 6 dalis,
         kadangi taikant šią nuostatą reikia sudaryti oficialiųjų švenčių sąrašą ir nustatyti Teismo atostogų laikotarpius,
         PRIIMA ŠĮ SPRENDIMĄ:

            1 straipsnis
            Pagal Procedūros reglamento 24 straipsnio 4 ir 6 dalis sudaromas toks oficialiųjų švenčių sąrašas:

                        —

                        Naujieji metai,

                        —

                        Velykų pirmadienis,

                        —

                        gegužės 1 d.,

                        —

                        Šeštinės,

                        —

                        Sekminių pirmadienis,

                        —

                        birželio 23 d.,

                        —

                        rugpjūčio 15 d.,

                        —

                        lapkričio 1 d.,

                        —

                        gruodžio 25 d.,

                        —

                        gruodžio 26 d.

            2 straipsnis
            Nuo 2019 m. lapkričio 1 d. iki 2020 m. spalio 31 d. pagal Procedūros reglamento 24 straipsnio 2 ir 6 dalis nustatomi tokie Teismo atostogų laikotarpiai:

                        —

                        2019 m. Kalėdos: nuo 2019 m. gruodžio 23 d., pirmadienio, iki 2020 m. sausio 12 d., sekmadienio,

                        —

                        2020 m. Velykos: nuo 2020 m. balandžio 6 d., pirmadienio, iki 2020 m. balandžio 19 d., sekmadienio,

                        —

                        2020 m. vasara: nuo 2020 m. liepos 16 d., ketvirtadienio, iki 2019 m. rugpjūčio 31 d., pirmadienio.

            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Liuksemburge 2019 m. vasario 12 d.

                  Kancleris

               A. CALOT ESCOBAR

                  Pirmininkas

               K. LENAERTS


title: 2019 m. kovo 22 d. Europos vadovų tarybos sprendimas (ES) 2019/508, kuriuo skiriamas Europos Centrinio Banko vykdomosios valdybos narys

text:
27.3.2019

                  LT

                  Europos Sąjungos oficialusis leidinys

                  L 85/18

         EUROPOS VADOVŲ TARYBOS SPRENDIMAS (ES) 2019/508
         2019 m. kovo 22 d.
         kuriuo skiriamas Europos Centrinio Banko vykdomosios valdybos narys
         EUROPOS VADOVŲ TARYBA,
         atsižvelgdama į Sutartį dėl Europos Sąjungos veikimo, ypač į jos 283 straipsnio 2 dalį,
         atsižvelgdama į Europos Sąjungos Tarybos rekomendaciją (1),
         atsižvelgdama į Europos Parlamento nuomonę (2),
         atsižvelgdama į Europos Centrinio Banko valdančiosios tarybos nuomonę (3),
         kadangi:

                     (1)

                     2019 m. gegužės 31 d. baigiasi Europos Centrinio Banko vykdomosios valdybos nario Peter PRAET kadencija. Todėl reikia paskirti naują Europos Centrinio Banko vykdomosios valdybos narį;

                     (2)

                     Europos Vadovų Taryba nariu nori skirti Philip R. LANE, kuris, Europos Vadovų Tarybos manymu, atitinka visus Sutarties 283 straipsnio 2 dalyje nustatytus reikalavimus,

               PRIĖMĖ ŠĮ SPRENDIMĄ:

            1 straipsnis
            Europos Centrinio Banko vykdomosios valdybos nariu aštuonerių metų kadencijai nuo 2019 m. birželio 1 d. skiriamas Philip R. LANE.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 22 d.

                  Europos Vadovų Tarybos vardu

                  Pirmininkas

               D. TUSK

            (1)  OL C 60, 2019 2 15, p. 1.

            (2)  2019 m. kovo 14 d. pateikta nuomonė (dar nepaskelbta Oficialiajame leidinyje).

            (3)  2019 m. kovo 6 d. pateikta nuomonė (dar nepaskelbta Oficialiajame leidinyje).


title: 2019 m. kovo 18 d. Komisijos sprendimas dėl Juodkalnijos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje

text:
27.3.2019

                  LT

                  Europos Sąjungos oficialusis leidinys

                  C 115/6

         KOMISIJOS SPRENDIMAS
         2019 m. kovo 18 d.
         dėl Juodkalnijos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje
         (2019/C 115/05)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:

                     (1)

                     Europos Sąjungos sutarties 17 straipsnio 1 dalyje išdėstyti Komisijos įgaliojimai ir nustatyta, kad Komisija turi remti bendruosius Sąjungos interesus ir imtis atitinkamų iniciatyvų šiuo tikslu, atlikti koordinavimo, vykdomąsias ir valdymo funkcijas, kaip nustatyta Sutartyse, ir užtikrinti Sąjungos atstovavimą išorės santykiuose, išskyrus bendrą užsienio ir saugumo politiką bei kitus Sutartyse nustatytus atvejus;

                     (2)

                     pagal Europos Parlamento ir Tarybos reglamento (ES) 2018/1971 (1) 35 straipsnio 2 dalį Reguliuotojų valdybos, darbo grupių ir Valdančiosios tarybos veikloje turi galėti dalyvauti trečiųjų valstybių reguliavimo institucijos, kurioms tenka pagrindinė atsakomybė elektroninių ryšių srityje, kai tos trečiosios valstybės tuo tikslu yra sudariusios susitarimus su Sąjunga. Joje taip pat numatyta, kad remiantis atitinkamomis tų susitarimų nuostatomis turi būti parengti darbo susitarimai, kuriuose visų pirma nurodomas atitinkamų trečiųjų valstybių reguliavimo institucijų dalyvavimo be balsavimo teisės Europos elektroninių ryšių reguliuotojų institucijos (toliau – BEREC) ir BEREC biuro darbe pobūdis, mastas ir būdas, įtraukiant su dalyvavimu BEREC vykdomose iniciatyvose, finansiniais įnašais ir į BEREC biurą skiriamais darbuotojais susijusias nuostatas;

                     (3)

                     pagal Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo (2) 106 straipsnį bendradarbiavimas elektroninių ryšių srityje turi būti sutelkiamas visų pirma prioritetinėse srityse, susijusiose su Bendrijos acquis šioje srityje. Šalys visų pirma turi stiprinti bendradarbiavimą elektroninių ryšių tinklų ir elektroninių ryšių paslaugų srityje. Todėl Sąjunga ir Juodkalnija sudarė susitarimą, nurodytą Reglamento (ES) 2018/1971 35 straipsnio 2 dalyje;

                     (4)

                     Juodkalnijos reguliavimo institucijos tolesnis dalyvavimas BEREC ir BEREC biuro veikloje visiškai atitinka Vakarų Balkanų strategiją (3), kurioje raginama imtis veiksmų skaitmeninei visuomenei sukurti, įskaitant plačiajuosčio ryšio diegimą ir tarptinklinio ryšio kainų mažinimą, ir suderinti tų valstybių įstatymus su Sąjungos teisės aktais. Kaip nurodyta Vakarų Balkanų skaitmeninėje darbotvarkėje (4), glaudesni Sąjungos ir Vakarų Balkanų nacionalinių reguliavimo institucijų (toliau – NRI) santykiai turėtų padėti regione taikomą reguliavimo praktiką priartinti prie Sąjungoje taikomos praktikos;

                     (5)

                     kadangi Sąjunga yra suinteresuota stiprinti bendradarbiavimą su Juodkalnija ir skatinti ją taikyti Sąjungos elektroninių ryšių reguliavimo sistemą, tikslinga parengti darbo susitarimus dėl Juodkalnijos reguliavimo institucijos dalyvavimo BEREC reguliuotojų valdybos bei darbo grupių ir BEREC biuro valdančiosios tarybos veikloje,

               NUSPRENDĖ:

            1 straipsnis
            Juodkalnijos nacionalinė reguliavimo institucija, kurios pagrindinė funkcija – kasdienio elektroninių ryšių tinklų ir paslaugų rinkų veikimo priežiūra, gali dalyvauti Europos elektroninių ryšių reguliuotojų institucijos (toliau – BEREC) reguliuotojų valdybos ir darbo grupių ir BEREC biuro valdančiosios tarybos veikloje.
            Juodkalnijos nacionalinės reguliavimo institucijos dalyvavimo įgaliojimai yra išdėstyti priede.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 18 d.

                  Komisijos vardu

               Mariya GABRIEL

                  Komisijos narė

            (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

            (2)  2010 m. kovo 29 d. Tarybos ir Komisijos sprendimas 2010/224/ES, Euratomas dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo sudarymo (OL L 108, 2010 4 29, p. 1).

            (3)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Įtikinama plėtros perspektyva ir didesnis ES įsipareigojimas Vakarų Balkanų šalims“ (COM(2018) 65 final, 2018 2 6).

            (4)  Komisijos tarnybų darbinis dokumentas „Priemonės, kuriomis remiamas Vakarų Balkanų šalių skaitmeninės darbotvarkės įgyvendinimas“ (SWD(2018) 360 final).

            PRIEDAS
            ĮGALIOJIMAI
            1.   Dalyvavimas BEREC reguliuotojų valdyboje

                        1.

                        Juodkalnijos nacionalinė reguliavimo institucija (toliau – NRI) gali dalyvauti BEREC reguliuotojų valdybos veikloje.

                        2.

                        Juodkalnijos NRI paskiria atstovą dalyvauti Reguliuotojų valdybos svarstymuose; tai gali būti NRI vadovas, jos kolegialaus organo narys ar kurį nors iš jų pakeičiantis asmuo.

                        3.

                        Juodkalnijos NRI taip pat paskiria pakaitinį narį, kuris pakeičia atstovą, kai šis negali dalyvauti. Pakaitinis narys skiriamas iš šių asmenų: NRI vadovo, jos kolegialaus organo nario, kurį nors iš jų pakeičiančio asmens arba NRI darbuotojų.

                        4.

                        Juodkalnijos NRI atstovas ir jo pakaitinis narys skiriami atsižvelgiant į jų žinias elektroninių ryšių srityje ir į atitinkamus vadybos, administravimo ir biudžeto valdymo įgūdžius. NRI, siekdama užtikrinti didžiausią naudą iš dalyvavimo, turi stengtis riboti savo atstovų ir, kai įmanoma, savo pakaitinių narių kaitą.

                        5.

                        Dalyvis iš Juodkalnijos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC reguliuotojų valdybos posėdyje, ar kitomis priemonėmis. Tokia nuomonė tinkamai įrašoma į posėdžio protokolą vadovaujantis Reguliuotojų valdybos taisyklėmis ir darbo praktika.

                        6.

                        Juodkalnijos NRI atstovo ir jo pakaitinio nario vardas ir pavardė įtraukiami į Reguliuotojų valdybos narių sąrašą, skelbiamą pagal Reglamento (ES) 2018/1971 (1) 7 straipsnio 5 dalį.

                        7.

                        Dalyvaudami Reguliuotojų valdybos veikloje, Juodkalnijos NRI atstovas ir jo pakaitinis narys nesiekia gauti jokios Vyriausybės, institucijos, asmens ar įstaigos nurodymų ir jais nesivadovauja.

                  2.   Dalyvavimas darbo grupėse

                        1.

                        Juodkalnijos NRI gali paskirti ekspertus dalyvauti BEREC darbo grupėse.

                        2.

                        Tokie ekspertai gali dalyvauti visoje darbo grupių veikloje vadovaujantis BEREC taisyklėmis ir darbo praktika. Jie gali pareikšti nuomonę visuose svarstymuose, nepriklausomai nuo to, ar jie vyksta darbo grupių posėdžiuose, ar kitomis priemonėmis.

                  3.   Dalyvavimas BEREC biuro valdančiojoje taryboje

                        1.

                        Juodkalnijos NRI gali dalyvauti BEREC biuro valdančiosios tarybos veikloje.

                        2.

                        Juodkalnijos NRI paskiria asmenį, paskirtą atstovu Reguliuotojų valdyboje, arba kitą nei atstovas Reguliuotojų valdyboje asmenį dalyvauti Valdančiosios tarybos veikloje iš šių asmenų: NRI vadovo, jos kolegialaus organo nario ar kurį nors iš jų pakeičiančio asmens.

                        3.

                        Juodkalnijos NRI taip pat paskiria pakaitinį narį, kuris pakeičia atstovą, kai šis negali dalyvauti; tai gali būti asmuo, paskirtas atstovo Reguliuotojų valdyboje pakaitiniu asmeniu, arba kitas asmuo iš šių asmenų: NRI vadovo, jos kolegialaus organo nario, kurį nors iš jų pakeičiančio asmens arba NRI darbuotojų.

                        4.

                        Dalyvis iš Juodkalnijos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC valdančiosios tarybos posėdyje, ar kitomis priemonėmis. Tokia nuomonė tinkamai įrašoma į posėdžio protokolą vadovaujantis Valdančiosios tarybos taisyklėmis ir darbo praktika.

                        5.

                        Juodkalnijos NRI atstovo ir jo pakaitinio nario vardas ir pavardė įtraukiami į Valdančiosios tarybos narių sąrašą, skelbiamą pagal Reglamento (ES) 2018/1971 15 straipsnio 4 dalį.

                        6.

                        Dalyvaudami Valdančiosios tarybos veikloje, Juodkalnijos NRI atstovas ir jo pakaitinis narys nesiekia gauti jokios Vyriausybės, institucijos, asmens ar įstaigos nurodymų ir jais nesivadovauja.

                  4.   Interesų deklaravimas

                        1.

                        Juodkalnijos NRI atstovai Reguliuotojų valdyboje ir Valdančiojoje taryboje ir jų pakaitiniai nariai pateikia deklaraciją raštu, kurioje nurodomi jų įsipareigojimai ir tai, ar jie turi, ar neturi tiesioginių arba netiesioginių interesų, kurie galėtų būti laikomi darančiais poveikį jų nepriklausomumui.
                        Šios deklaracijos pateikiamos, kai pradedamos vykdyti pareigos, ir turi būti skelbiamos. Jos turi būti tikslios bei išsamios ir atnaujinamos, jei kyla rizika, kad yra tiesioginių arba netiesioginių interesų, kurie galėtų būti laikomi darančiais poveikį deklaraciją pateikusio asmens nepriklausomumui.

                  5.   Personalas

            BEREC biuras, vadovaudamasis Valdančiosios tarybos priimtu sprendimu, gali pasitelkti darbuotojus iš Juodkalnijos, įskaitant deleguotuosius nacionalinius ekspertus ir kitus darbuotojus, kurie neįdarbinti BEREC biure.
            6.   Juodkalnijos NRI finansinis įnašas BEREC biurui

                        1.

                        Finansiniu įnašu, kurį Juodkalnijos NRI turi mokėti į BEREC biuro biudžetą, kad dalyvautų BEREC veikloje pagal šio priedo 1, 2, ir 3 punktus, yra padengiamos visos jos dalyvavimo sąnaudos. Jo dydis nustatomas pagal 6.2 punktą.

                        2.

                        Juodkalnijos NRI pagal 6.1 punktą mokėtinu finansiniu įnašu yra padengiamos šios sąnaudos:

                                    —

                                    NRI atstovų kelionių į BEREC posėdžius išlaidų kompensavimo pagal BEREC kompensavimo taisykles sąnaudos,

                                    —

                                    administracinės sąnaudos, susijusios su minėtuoju kelionės išlaidų kompensavimu; jos sudaro ne daugiau kaip 3 % sumos, sumokėtos kaip kelionės išlaidų kompensacija,

                                    —

                                    administracinės sąnaudos, susijusios su NRI dalyvavimu BEREC veikloje.

                              Finansinio įnašo dydį nustato BEREC, atsižvelgdama, be kita ko, į numatomas kitų metų komandiruotes, faktines komandiruotes ir kompensacijas už praėjusius metus.

                        3.

                        NRI įnašas sumokamas vadovaujantis BEREC biuro finansinėmis taisyklėmis, priimtomis pagal Reglamento (ES) 2018/1971 29 straipsnį.

                        4.

                        Kelionės ir pragyvenimo išlaidas, kurias patyrė Juodkalnijos NRI atstovai ir ekspertai, kad galėtų dalyvauti BEREC ir BEREC biuro veikloje, įskaitant dalyvavimą atitinkamuose posėdžiuose, BEREC biuras kompensuoja vadovaudamasis taisyklėmis, nustatytomis BEREC biuro Valdymo komiteto sprendime dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo (2).

                        5.

                        Įsigaliojus šiam sprendimui ir kiekvienų vėlesnių metų pradžioje BEREC biuras NRI išsiunčia lėšų, atitinkančių jos įnašą Agentūrai pagal šį sprendimą, reikalavimą.

                        6.

                        Šis įnašas išreiškiamas EUR ir mokamas į BEREC biuro sąskaitą EUR.

                        7.

                        Juodkalnijos NRI sumoka įnašą pagal lėšų reikalavimą per 30 dienų nuo BEREC biuro išsiųsto lėšų reikalavimo.

                        8.

                        Pavėlavusi sumokėti įnašą NRI nuo įnašo mokėjimo dienos turi mokėti palūkanas nuo nesumokėtos sumos. Palūkanų norma yra 1,5 procentinio punkto didesnė už tą, kurią mokėjimo dieną Europos Centrinis Bankas yra nustatęs savo operacijoms EUR.

                  7.   Išsamūs darbo susitarimai

                        1.

                        Prireikus Reguliuotojų valdyba ir Valdančioji taryba pagal Reglamentą (ES) 2018/1971 ir šiuos įgaliojimus nustato išsamius darbo susitarimus dėl Juodkalnijos NRI dalyvavimo.

                        2.

                        Juodkalnijos NRI gali dalyvauti BEREC veikloje, įskaitant Reguliuotojų valdybos, darbo grupių ir Valdančiosios tarybos veiklą, nuo šio sprendimo įsigaliojimo dienos, nepriklausomai nuo to, ar užbaigti rengti išsamūs darbo susitarimai, nurodyti 7.1 punkte.

               (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

               (2)  BEREC biuro Valdymo komiteto sprendimas dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo, kuriuo panaikinamas ankstesnis 2013 m. birželio 6 d. Valdymo komiteto sprendimas Nr. MC/2013/05 (MC/2015/13).


title: 2019 m. kovo 26 d. Komisijos sprendimas (ES) 2019/513 dėl Europos gynybos pramonės plėtros programai skirtos saugumo sistemos

text:
27.3.2019

                  LT

                  Europos Sąjungos oficialusis leidinys

                  L 85/43

         KOMISIJOS SPRENDIMAS (ES) 2019/513
         2019 m. kovo 26 d.
         dėl Europos gynybos pramonės plėtros programai skirtos saugumo sistemos
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnį,
         kadangi:

                     (1)

                     Europos gynybos pramonės plėtros programa (1) (toliau – programa) yra 2019–2020 m. laikotarpiui skirta Europos gynybos fondo pajėgumų plėtojimo krypties programa;

                     (2)

                     programos įslaptintos informacijos tvarkymui taikomas Komisijos sprendimas (ES, Euratomas) 2015/444 (2);

                     (3)

                     atsižvelgiant į programos ypatumus ir valstybių narių vaidmenį ją vykdant, valstybės narės, kurių teritorijoje yra įsisteigę paramos gavėjai, gali įslaptinti vykdant technologinės plėtros veiksmą įgytą informaciją, tuo tikslu prieš pasirašant dotacijos susitarimą sukurdamos saugumo sistemą,

               PRIĖMĖ ŠĮ SPRENDIMĄ:

            1 straipsnis
            Informacijos įslaptinimas

               1.   Pagal programą dėl įslaptintos vykdant technologinės plėtros veiksmą įgytos informacijos kilmės sprendžia valstybės narės, kurių teritorijoje yra įsisteigę paramos gavėjai.

               2.   Tuo tikslu tos valstybės narės gali nuspręsti sukurti specialią saugumo sistemą, skirtą su veiksmu susijusiai įslaptintai informacijai apsaugoti ir tvarkyti, ir apie ją praneša Komisijai.

               3.   Tokia saugumo sistema nedaro poveikio Komisijos galimybei susipažinti su veiksmui įgyvendinti būtina informacija.

               4.   Jeigu tos valstybės narės tokios specialios sistemos nesukuria, Komisija veiksmui skirtą saugumo sistemą sukuria pagal Sprendimo (ES, Euratomas) 2015/444 nuostatas.

               5.   Veiksmui taikytina saugumo sistema turi būti įdiegta vėliausiai prieš pasirašant dotacijos susitarimą.

            2 straipsnis
            Įsigaliojimas
            Šis sprendimas įsigalioja pirmą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. kovo 26 d.

                  Komisijos vardu

                  Pirmininkas

               Jean-Claude JUNCKER

            (1)  Sukurta 2018 m. liepos 18 d. Europos Parlamento ir Tarybos reglamentu (ES) 2018/1092, kuriuo sukuriama Europos gynybos pramonės plėtros programa Sąjungos gynybos pramonės konkurencingumui ir inovaciniam pajėgumui remti (OL L 200, 2018 8 7, p. 30).

            (2)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).


title: 2019 m. kovo 18 d. Komisijos sprendimas dėl Šiaurės Makedonijos Respublikos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje

text:
27.3.2019

                  LT

                  Europos Sąjungos oficialusis leidinys

                  C 115/11

         KOMISIJOS SPRENDIMAS
         2019 m. kovo 18 d.
         dėl Šiaurės Makedonijos Respublikos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje
         (2019/C 115/06)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:

                     (1)

                     Europos Sąjungos sutarties 17 straipsnio 1 dalyje išdėstyti Komisijos įgaliojimai ir nustatyta, kad Komisija turi remti bendruosius Sąjungos interesus ir imtis atitinkamų iniciatyvų šiuo tikslu, atlikti koordinavimo, vykdomąsias ir valdymo funkcijas, kaip nustatyta Sutartyse, ir užtikrinti Sąjungos atstovavimą išorės santykiuose, išskyrus bendrą užsienio ir saugumo politiką bei kitus Sutartyse nustatytus atvejus;

                     (2)

                     pagal Europos Parlamento ir Tarybos reglamento (ES) 2018/1971 (1) 35 straipsnio 2 dalį Reguliuotojų valdybos, darbo grupių ir Valdančiosios tarybos veikloje turi galėti dalyvauti trečiųjų valstybių reguliavimo institucijos, kurioms tenka pagrindinė atsakomybė elektroninių ryšių srityje, kai tos trečiosios valstybės tuo tikslu yra sudariusios susitarimus su Sąjunga. Joje taip pat numatyta, kad remiantis atitinkamomis tų susitarimų nuostatomis turi būti parengti darbo susitarimai, kuriuose visų pirma nurodomas atitinkamų trečiųjų valstybių reguliavimo institucijų dalyvavimo be balsavimo teisės Europos elektroninių ryšių reguliuotojų institucijos (toliau – BEREC) ir BEREC biuro darbe pobūdis, mastas ir būdas, įtraukiant su dalyvavimu BEREC vykdomose iniciatyvose, finansiniais įnašais ir į BEREC biurą skiriamais darbuotojais susijusias nuostatas;

                     (3)

                     pagal Europos Bendrijų bei jų valstybių narių ir Šiaurės Makedonijos Respublikos stabilizacijos ir asociacijos susitarimo (2) 95 straipsnį šalys turi stiprinti bendradarbiavimą elektroninių ryšių infrastruktūros ir susijusių paslaugų srityje. Svarbiausios sritys, be kita ko, apima politikos kūrimą, teisės ir reguliavimo aspektus ir rinkos ekonomikai būtiną institucinę plėtrą. Todėl Sąjunga ir Šiaurės Makedonijos Respublika sudarė susitarimą, nurodytą Reglamento (ES) 2018/1971 35 straipsnio 2 dalyje;

                     (4)

                     Šiaurės Makedonijos Respublikos reguliavimo institucijos tolesnis dalyvavimas BEREC ir BEREC biuro veikloje visiškai atitinka Vakarų Balkanų strategiją (3), kurioje raginama imtis veiksmų skaitmeninei visuomenei sukurti, įskaitant plačiajuosčio ryšio diegimą ir tarptinklinio ryšio kainų mažinimą, ir suderinti tų valstybių įstatymus su Sąjungos teisės aktais. Kaip nurodyta Vakarų Balkanų skaitmeninėje darbotvarkėje (4), glaudesni Sąjungos ir Vakarų Balkanų nacionalinių reguliavimo institucijų (toliau – NRI) santykiai turėtų padėti regione taikomą reguliavimo praktiką priartinti prie Sąjungoje taikomos praktikos;

                     (5)

                     kadangi Sąjunga yra suinteresuota stiprinti bendradarbiavimą su Šiaurės Makedonijos Respublika ir skatinti ją taikyti Sąjungos elektroninių ryšių reguliavimo sistemą, tikslinga parengti darbo susitarimus dėl Šiaurės Makedonijos Respublikos reguliavimo institucijos dalyvavimo BEREC reguliuotojų valdybos bei darbo grupių ir BEREC biuro valdančiosios tarybos veikloje,

               NUSPRENDĖ:

            1 straipsnis
            Šiaurės Makedonijos Respublikos nacionalinė reguliavimo institucija, kurios pagrindinė funkcija – kasdienio elektroninių ryšių tinklų ir paslaugų rinkų veikimo priežiūra, gali dalyvauti Europos elektroninių ryšių reguliuotojų institucijos (toliau – BEREC) reguliuotojų valdybos ir darbo grupių ir BEREC biuro valdančiosios tarybos veikloje.
            Šiaurės Makedonijos Respublikos nacionalinės reguliavimo institucijos dalyvavimo įgaliojimai yra išdėstyti priede.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 18 d.

                  Komisijos vardu

               Mariya GABRIEL

                  Komisijos narė

            (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

            (2)  Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimas (OL L 84, 2004 3 20, p. 13).

            (3)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Įtikinama plėtros perspektyva ir didesnis ES įsipareigojimas Vakarų Balkanų šalims“ (COM(2018) 65 final, 2018 2 6).

            (4)  Komisijos tarnybų darbinis dokumentas „Priemonės, kuriomis remiamas Vakarų Balkanų šalių skaitmeninės darbotvarkės įgyvendinimas“ (SWD(2018) 360 final).

            PRIEDAS
            ĮGALIOJIMAI
            1.   Dalyvavimas BEREC reguliuotojų valdyboje

                        1.

                        Šiaurės Makedonijos Respublikos nacionalinė reguliavimo institucija (toliau – NRI) gali dalyvauti BEREC reguliuotojų valdybos veikloje.

                        2.

                        Šiaurės Makedonijos Respublikos NRI paskiria atstovą dalyvauti Reguliuotojų valdybos svarstymuose; tai gali būti NRI vadovas, jos kolegialaus organo narys ar kurį nors iš jų pakeičiantis asmuo.

                        3.

                        Šiaurės Makedonijos Respublikos NRI taip pat paskiria pakaitinį narį, kuris pakeičia atstovą, kai šis negali dalyvauti. Pakaitinis narys skiriamas iš šių asmenų: NRI vadovo, jos kolegialaus organo nario, kurį nors iš jų pakeičiančio asmens arba NRI darbuotojų.

                        4.

                        Šiaurės Makedonijos Respublikos NRI atstovas ir jo pakaitinis narys skiriami atsižvelgiant į jų žinias elektroninių ryšių srityje ir į atitinkamus vadybos, administravimo ir biudžeto valdymo įgūdžius. NRI, siekdama užtikrinti didžiausią naudą iš dalyvavimo, turi stengtis riboti savo atstovų ir, kai įmanoma, savo pakaitinių narių kaitą.

                        5.

                        Dalyvis iš Šiaurės Makedonijos Respublikos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC reguliuotojų valdybos posėdyje, ar kitomis priemonėmis. Tokia nuomonė tinkamai įrašoma į posėdžio protokolą vadovaujantis Reguliuotojų valdybos taisyklėmis ir darbo praktika.

                        6.

                        Šiaurės Makedonijos Respublikos NRI atstovo ir jo pakaitinio nario vardas ir pavardė įtraukiami į Reguliuotojų valdybos narių sąrašą, skelbiamą pagal Reglamento (ES) 2018/1971 (1) 7 straipsnio 5 dalį.

                        7.

                        Dalyvaudami Reguliuotojų valdybos veikloje, Šiaurės Makedonijos Respublikos NRI atstovas ir jo pakaitinis narys nesiekia gauti jokios Vyriausybės, institucijos, asmens ar įstaigos nurodymų ir jais nesivadovauja.

                  2.   Dalyvavimas darbo grupėse

                        1.

                        Šiaurės Makedonijos Respublikos NRI gali paskirti ekspertus dalyvauti BEREC darbo grupėse.

                        2.

                        Tokie ekspertai gali dalyvauti visoje darbo grupių veikloje vadovaujantis BEREC taisyklėmis ir darbo praktika. Jie gali pareikšti nuomonę visuose svarstymuose, nepriklausomai nuo to, ar jie vyksta darbo grupių posėdžiuose, ar kitomis priemonėmis.

                  3.   Dalyvavimas BEREC biuro valdančiojoje taryboje

                        1.

                        Šiaurės Makedonijos Respublikos NRI gali dalyvauti BEREC biuro valdančiosios tarybos veikloje.

                        2.

                        Šiaurės Makedonijos Respublikos NRI paskiria asmenį, paskirtą atstovu Reguliuotojų valdyboje, arba kitą nei atstovas Reguliuotojų valdyboje asmenį dalyvauti Valdančiosios tarybos veikloje iš šių asmenų: NRI vadovo, jos kolegialaus organo nario ar kurį nors iš jų pakeičiančio asmens.

                        3.

                        Šiaurės Makedonijos Respublikos NRI taip pat paskiria pakaitinį narį, kuris pakeičia atstovą, kai šis negali dalyvauti; tai gali būti asmuo, paskirtas atstovo Reguliuotojų valdyboje pakaitiniu asmeniu, arba kitas asmuo iš šių asmenų: NRI vadovo, jos kolegialaus organo nario, kurį nors iš jų pakeičiančio asmens arba NRI darbuotojų.

                        4.

                        Dalyvis iš Šiaurės Makedonijos Respublikos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC valdančiosios tarybos posėdyje, ar kitomis priemonėmis. Tokia nuomonė tinkamai įrašoma į posėdžio protokolą vadovaujantis Valdančiosios tarybos taisyklėmis ir darbo praktika.

                        5.

                        Šiaurės Makedonijos Respublikos NRI atstovo ir jo pakaitinio nario vardas ir pavardė įtraukiami į Valdančiosios tarybos narių sąrašą, skelbiamą pagal Reglamento (ES) 2018/1971 15 straipsnio 4 dalį.

                        6.

                        Dalyvaudami Valdančiosios tarybos veikloje, Šiaurės Makedonijos Respublikos NRI atstovas ir jo pakaitinis narys nesiekia gauti jokios Vyriausybės, institucijos, asmens ar įstaigos nurodymų ir jais nesivadovauja.

                  4.   Interesų deklaravimas

                        1.

                        Šiaurės Makedonijos Respublikos NRI atstovai Reguliuotojų valdyboje ir Valdančiojoje taryboje ir jų pakaitiniai nariai pateikia deklaraciją raštu, kurioje nurodomi jų įsipareigojimai ir tai, ar jie turi, ar neturi tiesioginių arba netiesioginių interesų, kurie galėtų būti laikomi darančiais poveikį jų nepriklausomumui.
                        Šios deklaracijos pateikiamos, kai pradedamos vykdyti pareigos, ir turi būti skelbiamos. Jos turi būti tikslios bei išsamios ir atnaujinamos, jei kyla rizika, kad yra tiesioginių arba netiesioginių interesų, kurie galėtų būti laikomi darančiais poveikį deklaraciją pateikusio asmens nepriklausomumui.

                  5.   Personalas

                        1.

                        BEREC biuras, vadovaudamasis Valdančiosios tarybos priimtu sprendimu, gali pasitelkti darbuotojus iš Šiaurės Makedonijos Respublikos, įskaitant deleguotuosius nacionalinius ekspertus ir kitus darbuotojus, kurie neįdarbinti BEREC biure.

                  6.   Šiaurės Makedonijos Respublikos NRI finansinis įnašas BEREC biurui

                        1.

                        Finansiniu įnašu, kurį Šiaurės Makedonijos Respublikos NRI turi mokėti į BEREC biuro biudžetą, kad dalyvautų BEREC veikloje pagal šio priedo 1, 2, ir 3 punktus, yra padengiamos visos jos dalyvavimo sąnaudos. Jo dydis nustatomas pagal 6.2 punktą.

                        2.

                        Šiaurės Makedonijos Respublikos NRI pagal 6.1 punktą mokėtinu finansiniu įnašu yra padengiamos šios sąnaudos:

                                    —

                                    NRI atstovų kelionių į BEREC posėdžius išlaidų kompensavimo pagal BEREC kompensavimo taisykles sąnaudos,

                                    —

                                    administracinės sąnaudos, susijusios su minėtuoju kelionės išlaidų kompensavimu; jos sudaro ne daugiau kaip 3 % sumos, sumokėtos kaip kelionės išlaidų kompensacija,

                                    —

                                    administracinės sąnaudos, susijusios su NRI dalyvavimu BEREC veikloje.

                              Finansinio įnašo dydį nustato BEREC, atsižvelgdama, be kita ko, į numatomas kitų metų komandiruotes, faktines komandiruotes ir kompensacijas už praėjusius metus.

                        3.

                        NRI įnašas sumokamas vadovaujantis BEREC biuro finansinėmis taisyklėmis, priimtomis pagal Reglamento (ES) 2018/1971 29 straipsnį.

                        4.

                        Kelionės ir pragyvenimo išlaidas, kurias patyrė Šiaurės Makedonijos Respublikos NRI atstovai ir ekspertai, kad galėtų dalyvauti BEREC ir BEREC biuro veikloje, įskaitant dalyvavimą atitinkamuose posėdžiuose, BEREC biuras kompensuoja vadovaudamasis taisyklėmis, nustatytomis BEREC biuro Valdymo komiteto sprendime dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo (2).

                        5.

                        Įsigaliojus šiam sprendimui ir kiekvienų vėlesnių metų pradžioje BEREC biuras NRI išsiunčia lėšų, atitinkančių jos įnašą Agentūrai pagal šį sprendimą, reikalavimą.

                        6.

                        Šis įnašas išreiškiamas EUR ir mokamas į BEREC biuro sąskaitą EUR.

                        7.

                        Šiaurės Makedonijos Respublikos NRI sumoka įnašą pagal lėšų reikalavimą per 30 dienų nuo BEREC biuro išsiųsto lėšų reikalavimo.

                        8.

                        Pavėlavusi sumokėti įnašą NRI nuo įnašo mokėjimo dienos turi mokėti palūkanas nuo nesumokėtos sumos. Palūkanų norma yra 1,5 procentinio punkto didesnė už tą, kurią mokėjimo dieną Europos Centrinis Bankas yra nustatęs savo operacijoms EUR.

                  7.   Išsamūs darbo susitarimai

                        1.

                        Prireikus Reguliuotojų valdyba ir Valdančioji taryba pagal Reglamentą (ES) 2018/1971 ir šiuos įgaliojimus nustato išsamius darbo susitarimus dėl Šiaurės Makedonijos Respublikos NRI dalyvavimo.

                        2.

                        Šiaurės Makedonijos Respublikos NRI gali dalyvauti BEREC veikloje, įskaitant Reguliuotojų valdybos, darbo grupių ir Valdančiosios tarybos veiklą, nuo šio sprendimo įsigaliojimo dienos, nepriklausomai nuo to, ar užbaigti rengti išsamūs darbo susitarimai, nurodyti 7.1 punkte.

               (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

               (2)  BEREC biuro Valdymo komiteto sprendimas dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo, kuriuo panaikinamas ankstesnis 2013 m. birželio 6 d. Valdymo komiteto sprendimas Nr. MC/2013/05 (MC/2015/13).


title: 2019 m. kovo 18 d. Komisijos sprendimas dėl Bosnijos ir Hercegovinos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje

text:
27.3.2019

                  LT

                  Europos Sąjungos oficialusis leidinys

                  C 115/16

         KOMISIJOS SPRENDIMAS
         2019 m. kovo 18 d.
         dėl Bosnijos ir Hercegovinos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje
         (2019/C 115/07)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:

                     (1)

                     Europos Sąjungos sutarties 17 straipsnio 1 dalyje išdėstyti Komisijos įgaliojimai ir nustatyta, kad Komisija turi remti bendruosius Sąjungos interesus ir imtis atitinkamų iniciatyvų šiuo tikslu, atlikti koordinavimo, vykdomąsias ir valdymo funkcijas, kaip nustatyta Sutartyse, ir užtikrinti Sąjungos atstovavimą išorės santykiuose, išskyrus bendrą užsienio ir saugumo politiką bei kitus Sutartyse nustatytus atvejus;

                     (2)

                     pagal Europos Parlamento ir Tarybos reglamento (ES) 2018/1971 (1) 35 straipsnio 2 dalį Reguliuotojų valdybos, darbo grupių ir Valdančiosios tarybos veikloje turi galėti dalyvauti trečiųjų valstybių reguliavimo institucijos, kurioms tenka pagrindinė atsakomybė elektroninių ryšių srityje, kai tos trečiosios valstybės tuo tikslu yra sudariusios susitarimus su Sąjunga. Joje taip pat numatyta, kad remiantis atitinkamomis tų susitarimų nuostatomis turi būti parengti darbo susitarimai, kuriuose visų pirma nurodomas atitinkamų trečiųjų valstybių reguliavimo institucijų dalyvavimo be balsavimo teisės Europos elektroninių ryšių reguliuotojų institucijos (toliau – BEREC) ir BEREC biuro darbe pobūdis, mastas ir būdas, įtraukiant su dalyvavimu BEREC vykdomose iniciatyvose, finansiniais įnašais ir į BEREC biurą skiriamais darbuotojais susijusias nuostatas;

                     (3)

                     pagal Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimo (2) 104 straipsnį bendradarbiavimas elektroninių ryšių tinklų ir paslaugų srityje turi būti sutelkiamas visų pirma prioritetinėse srityse, susijusiose su Bendrijos acquis šioje srityje. Šalys visų pirma turi stiprinti bendradarbiavimą elektroninių ryšių tinklų ir elektroninių ryšių paslaugų srityje. Todėl Sąjunga ir Bosnija ir Hercegovina sudarė susitarimą, nurodytą Reglamento (ES) 2018/1971 35 straipsnio 2 dalyje;

                     (4)

                     Bosnijos ir Hercegovinos reguliavimo institucijos dalyvavimas BEREC ir BEREC biuro veikloje visiškai atitinka Vakarų Balkanų strategiją (3), kurioje raginama imtis veiksmų skaitmeninei visuomenei sukurti, įskaitant plačiajuosčio ryšio diegimą ir tarptinklinio ryšio kainų mažinimą, ir suderinti tų valstybių įstatymus su Sąjungos teisės aktais. Kaip nurodyta Vakarų Balkanų skaitmeninėje darbotvarkėje (4), glaudesni Sąjungos ir Vakarų Balkanų nacionalinių reguliavimo institucijų (toliau – NRI) santykiai turėtų padėti regione taikomą reguliavimo praktiką priartinti prie Sąjungoje taikomos praktikos;

                     (5)

                     kadangi Sąjunga yra suinteresuota stiprinti bendradarbiavimą su Bosnija ir Hercegovina ir skatinti ją taikyti Sąjungos elektroninių ryšių reguliavimo sistemą, tikslinga parengti darbo susitarimus dėl Bosnijos ir Hercegovinos reguliavimo institucijos dalyvavimo BEREC reguliuotojų valdybos bei darbo grupių ir BEREC biuro valdančiosios tarybos veikloje,

               NUSPRENDĖ:

            1 straipsnis
            Bosnijos ir Hercegovinos nacionalinė reguliavimo institucija, kurios pagrindinė funkcija – kasdienio elektroninių ryšių tinklų ir paslaugų rinkų veikimo priežiūra, gali dalyvauti Europos elektroninių ryšių reguliuotojų institucijos (toliau – BEREC) reguliuotojų valdybos ir darbo grupių ir BEREC biuro valdančiosios tarybos veikloje.
            Bosnijos ir Hercegovinos nacionalinės reguliavimo institucijos dalyvavimo įgaliojimai yra išdėstyti priede.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 18 d.

                  Komisijos vardu

               Mariya GABRIEL

                  Komisijos narė

            (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

            (2)  Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimas (OL L 164, 2015 6 30, p. 2).

            (3)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Įtikinama plėtros perspektyva ir didesnis ES įsipareigojimas Vakarų Balkanų šalims“ (COM(2018) 65 final, 2018 2 6).

            (4)  Komisijos tarnybų darbinis dokumentas „Priemonės, kuriomis remiamas Vakarų Balkanų šalių skaitmeninės darbotvarkės įgyvendinimas“ (SWD(2018) 360 final).

            PRIEDAS
            ĮGALIOJIMAI
            1.   Dalyvavimas BEREC reguliuotojų valdyboje

                        1.

                        Bosnijos ir Hercegovinos nacionalinė reguliavimo institucija (toliau – NRI) gali dalyvauti BEREC reguliuotojų valdybos veikloje.

                        2.

                        Bosnijos ir Hercegovinos NRI paskiria atstovą dalyvauti Reguliuotojų valdybos svarstymuose; tai gali būti NRI vadovas, jos kolegialaus organo narys ar kurį nors iš jų pakeičiantis asmuo.

                        3.

                        Bosnijos ir Hercegovinos NRI taip pat paskiria pakaitinį narį, kuris pakeičia atstovą, kai šis negali dalyvauti. Pakaitinis narys skiriamas iš šių asmenų: NRI vadovo, jos kolegialaus organo nario, kurį nors iš jų pakeičiančio asmens arba NRI darbuotojų.

                        4.

                        Bosnijos ir Hercegovinos NRI atstovas ir jo pakaitinis narys skiriami atsižvelgiant į jų žinias elektroninių ryšių srityje ir į atitinkamus vadybos, administravimo ir biudžeto valdymo įgūdžius. NRI, siekdama užtikrinti didžiausią naudą iš dalyvavimo, turi stengtis riboti savo atstovų ir, kai įmanoma, savo pakaitinių narių kaitą.

                        5.

                        Dalyvis iš Bosnijos ir Hercegovinos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC reguliuotojų valdybos posėdyje, ar kitomis priemonėmis. Tokia nuomonė tinkamai įrašoma į posėdžio protokolą vadovaujantis Reguliuotojų valdybos taisyklėmis ir darbo praktika.

                        6.

                        Bosnijos ir Hercegovinos NRI atstovo ir jo pakaitinio nario vardas ir pavardė įtraukiami į Reguliuotojų valdybos narių sąrašą, skelbiamą pagal Reglamento (ES) 2018/1971 (1) 7 straipsnio 5 dalį.

                        7.

                        Dalyvaudami Reguliuotojų valdybos veikloje, Bosnijos ir Hercegovinos NRI atstovas ir jo pakaitinis narys nesiekia gauti jokios Vyriausybės, institucijos, asmens ar įstaigos nurodymų ir jais nesivadovauja.

                  2.   Dalyvavimas darbo grupėse

                        1.

                        Bosnijos ir Hercegovinos NRI gali paskirti ekspertus dalyvauti BEREC darbo grupėse.

                        2.

                        Tokie ekspertai gali dalyvauti visoje darbo grupių veikloje vadovaujantis BEREC taisyklėmis ir darbo praktika. Jie gali pareikšti nuomonę visuose svarstymuose, nepriklausomai nuo to, ar jie vyksta darbo grupių posėdžiuose, ar kitomis priemonėmis.

                  3.   Dalyvavimas BEREC biuro valdančiojoje taryboje

                        1.

                        Bosnijos ir Hercegovinos NRI gali dalyvauti BEREC biuro valdančiosios tarybos veikloje.

                        2.

                        Bosnijos ir Hercegovinos NRI paskiria asmenį, paskirtą atstovu Reguliuotojų valdyboje, arba kitą nei atstovas Reguliuotojų valdyboje asmenį dalyvauti Valdančiosios tarybos veikloje iš šių asmenų: NRI vadovo, jos kolegialaus organo nario ar kurį nors iš jų pakeičiančio asmens.

                        3.

                        Bosnijos ir Hercegovinos NRI taip pat paskiria pakaitinį narį, kuris pakeičia atstovą, kai šis negali dalyvauti; tai gali būti asmuo, paskirtas atstovo Reguliuotojų valdyboje pakaitiniu asmeniu, arba kitas asmuo iš šių asmenų: NRI vadovo, jos kolegialaus organo nario, kurį nors iš jų pakeičiančio asmens arba NRI darbuotojų.

                        4.

                        Dalyvis iš Bosnijos ir Hercegovinos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC valdančiosios tarybos posėdyje, ar kitomis priemonėmis. Tokia nuomonė tinkamai įrašoma į posėdžio protokolą vadovaujantis Valdančiosios tarybos taisyklėmis ir darbo praktika.

                        5.

                        Bosnijos ir Hercegovinos NRI atstovo ir jo pakaitinio nario vardas ir pavardė įtraukiami į Valdančiosios tarybos narių sąrašą, skelbiamą pagal Reglamento (ES) 2018/1971 15 straipsnio 4 dalį.

                        6.

                        Dalyvaudami Valdančiosios tarybos veikloje, Bosnijos ir Hercegovinos NRI atstovas ir jo pakaitinis narys nesiekia gauti jokios Vyriausybės, institucijos, asmens ar įstaigos nurodymų ir jais nesivadovauja.

                  4.   Interesų deklaravimas

                        1.

                        Bosnijos ir Hercegovinos NRI atstovai Reguliuotojų valdyboje ir Valdančiojoje taryboje ir jų pakaitiniai nariai pateikia deklaraciją raštu, kurioje nurodomi jų įsipareigojimai ir tai, ar jie turi, ar neturi tiesioginių arba netiesioginių interesų, kurie galėtų būti laikomi darančiais poveikį jų nepriklausomumui.
                        Šios deklaracijos pateikiamos, kai pradedamos vykdyti pareigos, ir turi būti skelbiamos. Jos turi būti tikslios bei išsamios ir atnaujinamos, jei kyla rizika, kad yra tiesioginių arba netiesioginių interesų, kurie galėtų būti laikomi darančiais poveikį deklaraciją pateikusio asmens nepriklausomumui.

                  5.   Personalas

            BEREC biuras, vadovaudamasis Valdančiosios tarybos priimtu sprendimu, gali pasitelkti darbuotojus iš Bosnijos ir Hercegovinos, įskaitant deleguotuosius nacionalinius ekspertus ir kitus darbuotojus, kurie neįdarbinti BEREC biure.
            6.   Bosnijos ir Hercegovinos NRI finansinis įnašas BEREC biurui

                        1.

                        Finansiniu įnašu, kurį Bosnijos ir Hercegovinos NRI turi mokėti į BEREC biuro biudžetą, kad dalyvautų BEREC veikloje pagal šio priedo 1, 2, ir 3 punktus, yra padengiamos visos jos dalyvavimo sąnaudos. Jo dydis nustatomas pagal 6.2 punktą.

                        2.

                        Bosnijos ir Hercegovinos NRI pagal 6.1 punktą mokėtinu finansiniu įnašu yra padengiamos šios sąnaudos:

                                    —

                                    NRI atstovų kelionių į BEREC posėdžius išlaidų kompensavimo pagal BEREC kompensavimo taisykles sąnaudos,

                                    —

                                    administracinės sąnaudos, susijusios su minėtuoju kelionės išlaidų kompensavimu; jos sudaro ne daugiau kaip 3 % sumos, sumokėtos kaip kelionės išlaidų kompensacija,

                                    —

                                    administracinės sąnaudos, susijusios su NRI dalyvavimu BEREC veikloje.

                              Finansinio įnašo dydį nustato BEREC, atsižvelgdama, be kita ko, į numatomas kitų metų komandiruotes, faktines komandiruotes ir kompensacijas už praėjusius metus.

                        3.

                        NRI įnašas sumokamas vadovaujantis BEREC biuro finansinėmis taisyklėmis, priimtomis pagal Reglamento (ES) 2018/1971 29 straipsnį.

                        4.

                        Kelionės ir pragyvenimo išlaidas, kurias patyrė Bosnijos ir Hercegovinos NRI atstovai ir ekspertai, kad galėtų dalyvauti BEREC ir BEREC biuro veikloje, įskaitant dalyvavimą atitinkamuose posėdžiuose, BEREC biuras kompensuoja vadovaudamasis taisyklėmis, nustatytomis BEREC biuro Valdymo komiteto sprendime dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo (2).

                        5.

                        Įsigaliojus šiam sprendimui ir kiekvienų vėlesnių metų pradžioje BEREC biuras NRI išsiunčia lėšų, atitinkančių jos įnašą Agentūrai pagal šį sprendimą, reikalavimą.

                        6.

                        Šis įnašas išreiškiamas EUR ir mokamas į BEREC biuro sąskaitą EUR.

                        7.

                        Bosnijos ir Hercegovinos NRI sumoka įnašą pagal lėšų reikalavimą per 30 dienų nuo BEREC biuro išsiųsto lėšų reikalavimo.

                        8.

                        Pavėlavusi sumokėti įnašą NRI nuo įnašo mokėjimo dienos turi mokėti palūkanas nuo nesumokėtos sumos. Palūkanų norma yra 1,5 procentinio punkto didesnė už tą, kurią mokėjimo dieną Europos Centrinis Bankas yra nustatęs savo operacijoms EUR.

                  7.   Išsamūs darbo susitarimai

                        1.

                        Prireikus Reguliuotojų valdyba ir Valdančioji taryba pagal Reglamentą (ES) 2018/1971 ir šiuos įgaliojimus nustato išsamius darbo susitarimus dėl Bosnijos ir Hercegovinos NRI dalyvavimo.

                        2.

                        Bosnijos ir Hercegovinos NRI gali dalyvauti BEREC veikloje, įskaitant Reguliuotojų valdybos, darbo grupių ir Valdančiosios tarybos veiklą, nuo šio sprendimo įsigaliojimo dienos, nepriklausomai nuo to, ar užbaigti rengti išsamūs darbo susitarimai, nurodyti 7.1 punkte.

               (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).

               (2)  BEREC biuro Valdymo komiteto sprendimas dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo, kuriuo panaikinamas ankstesnis 2013 m. birželio 6 d. Valdymo komiteto sprendimas Nr. MC/2013/05 (MC/2015/13).